**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 21.12.2018, ora 8.00 – 22.12.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 22.12.2018, ora 7.00**

**RÂURI**

Debitele au fost în general staționare, exceptând râurile din bazinele hidrografice: Someș, Crasna, Barcău, Crișuri, Bega, Timiș, Bârzava, Caraș, Cerna şi Nera, unde au fost în creștere datorită precipitațiilor lichide prognozate, cedării apei din stratul de zăpadă, evoluției formațiunilor de gheață și propagării.

Debitele se situează la valori cuprinse între 30-90% din mediile multianuale lunare, mai mari (peste normalele lunare) pe râurile din bazinele: Suceava, Moldova, Trotuș, cursul mijlociu și inferior al Siretului, pe unii afluenți ai Oltului mijlociu şi inferior, pe unele râuri din Dobrogea şi mai mici (sub 30% din normalele lunare) pe râurile din bazinele hidrografice: Lăpuș, Crișul Negru, Bistra, Moravița, Nera, Bârlad, Jijia și pe unele râuri din bazinul Mureșului (Toplița, Comlod, Feernic, Râul Mare, Râul Galben).

Formațiunile de gheață (gheață la mal, pod de gheață și năboi) existente pe râurile din Maramureș, Crișana și izolat pe cele din Banat au fost în diminuare și ușoară restrângere, iar pe râurile din centrul, estul și sudul țării s-au menținut fără modificări importante.

Curg sloiuri pe râul Prut la intrarea în țară și pe afluentul său Bașeu și năboi (zăpadă înghețată în albie) pe Mara, Oltul superior, Ialomița și afluentul său Ialomicioara, Siretul mijlociu, Moldova inferioară și afluentul său Ozana și pe Bistrița superioară.

Nivelurile pe râuri la stațiile hidrometrice se situează sub **COTELE DE ATENŢIE.**

Debitele vor fi în creștere pe râurile din jumătatea de vest a țării datorită efectului combinat al precipitațiilor lichide prognozate, cedării apei din stratul de zăpadă, evoluției formațiunilor de gheață și propagării și în general staționare pe celelalte râuri.

**Datorită efectului combinat al cedării semnificative a apei din stratul de zăpadă pe fondul temperaturilor pozitive și a precipitațiilor lichide prognozate se pot produce scurgeri importante pe versanți, torenți, pâraie, viituri rapide pe unele râuri mici din Maramureș, Crișana și Banat cu posibile efecte de inundații locale și creșteri de debite şi niveluri cu posibile depășiri ale COTELOR DE ATENŢIE.**

Formațiunile de gheață se vor menține fără modificări importante, exceptând râurile din Maramureș, Crișana și Banat, unde vor fi în restrângere și diminuare.

**Intră în vigoare ATENȚIONAREA HIDROLOGICĂ NR. 57 din 21.12.2018.**

**DUNĂRE**

Debitul la intrarea în țară (secțiunea Baziaș) în intervalul 21 – 22.12.2018 a fost în scădere, având valoarea de 3200 m3/s, sub media multianuală a lunii decembrie (5200 m3/s).

În aval de Porţile de Fier debitele vor fi în scădere pe sectorul Gruia – Oltenița și în creștere pe sectorul Călărași – Tulcea.

Debitul la intrarea în ţară (secţiunea Baziaş) va fi în scădere (3100 m3/s).

În aval de Porţile de Fier debitele vor fi în scădere pe sectorul Gruia – Cernavodă şi în creştere pe sectorul Hârșova – Tulcea.

**2.** **Situația meteorologică în intervalul 21.12.2018, ora 8.00 – 22.12.2018, ora 6.00**

**ÎN ŢARĂ**

Deși vremea s-a încălzit în cea mai mare parte a țării, în regiunile sudice, estice și în depresiuni s-a menținut mai rece decât în mod normal la această dată. Cerul a fost mai mult noros, exceptând regiunile vestice și zona de munte, unde pe parcursul zilei înnorările au fost temporare. Trecător au fost precipitații slabe sub formă de ninsoare izolat la munte, mixte în Maramureș, predominant ninsoare pe arii restrânse în Transilvania și doar ploi în Banat și în Crișana. În primele ore ale intervalului pe suprafețe mici în vestul teritoriului s-a depus polei. A fost și ceață, mai ales în prima parte a zilei și noaptea, pe arii relativ extinse în sudul, estul și centrul țării. Vântul a suflat slab și moderat, cu intensificări pe crestele montane.  S-a menținut strat de zăpadă în cea mai mare parte a teritoriului, care la ora 20 măsura - în platformele stațiilor meteorologice - până la 132 cm la munte (în Masivul Făgăraș, la peste 2000 m altitudine), până la 46 cm în Crișana, până la 36 cm în Muntenia, până la 32 cm în Oltenia, până la 30 cm în Maramureș, până la 27 cm în Banat și în Transilvania, până la 21 cm în Moldova, iar în vestul Dobrogei până la 3 cm. Temperaturile maxime s-au încadrat între -7 grade la Miercurea Ciuc și 8 grade la Oravița. La ora 06 se înregistrau valori termice cuprinse între -10 grade la Sfântu Gheorghe (jud. Covasna) și 6 grade la Caransebeș.

*OBSERVAȚII: de ieri, de la ora 6, au fost în vigoare 26 atenționări cod galben pentru fenomene meteorologice periculoase imediate, emise după cum urmează: 6 de către SRPV Bacău, 5 de către CNPM pentru Muntenia, 4 de către SRPV Sibiu, 4 de către SRPV Craiova, 3 de către SRPV Constanța, 2 de către SRPV Timișoara și 2 de către SRPV Cluj.*

**LA BUCUREŞTI**

Vremea s-a menținut închisă și rece, iar vântul a suflat slab și moderat. La ora 20, în platformele stațiilor meteorologice, stratul de zăpadă măsura între 6 și 8 cm. Temperatura maximă a fost de -2 grade, iar la ora 06 se înregistrau -4 grade la Filaret și Băneasa și -3 grade la Afumați.

**3. Prognoza meteorologică în intervalul 22.12.2018, ora 8.00 – 23.12.2018, ora 8.00**

**ÎN ŢARĂ**

Vremea va fi în general închisă. Vor cădea precipitații în regiunile vestice, nordice și centrale și pe arii restrânse în restul teritoriului. Acestea vor fi mai ales sub formă de ploaie în zonele joase de relief, mixte la munte la altitudini în general sub 1500 m și predominant sub formă de ninsoare la altitudini mai mari.În zona Carpaților Occidentali și Orientali cantitățile de precipitații vor depăși izolat 20 l/mp. Vântul va sufla în general moderat, cu intensificări la munte, **mai ales în zona montană a județelor Satu-Mare, Maramureș, Bistrița-Năsăud și Cluj, unde cu precădere la altitudini de peste 1500 m vântul va sufla tare, cu rafale de peste 80 km/h. În aceste zone ninsoarea va fi viscolită și vizibilitatea va scădea semnificativ, iar stratul de zăpadă nou depus va fi consistent.** În zonele joase de relief din jumătatea nordică a țării precipitațiile predominant sub formă de ploaie vor favoriza formarea poleiului.Valorile termice vor fi în creștere, astfel că maximele se vor încadra între 3 și 10 grade, iar minimele între -1 și 7 grade. Pe arii restrânse va fi ceață.

**LA BUCUREŞTI**

Vremea se va încălzi. Cerul va avea înnorări, iar seara și noaptea trecător va ploua slab. Vântul va sufla slab și moderat, cu ușoare intensificări noaptea. Temperatura maximă se va situa în jurul valorii de 4 grade, iar cea minimă va fi de 2...3 grade.

**4.** **Buletin nivometeorologic valabil pentru masivele Bucegi şi Făgăraş, emis pentru perioada 21.12.2018 – 21.12. 2018**

**STAREA STRATULUI DE ZĂPADĂ în data de 21.12.2018, ora 14:**

În ultimele 24 ore vremea a fost relativ caldă pentru această perioadă. Cerul a fost variabil, temporar noros. Vântul a suflat slab și moderat, cu intensificări temporare în zona înaltă, unde rafalele au depășit temporar 55-60 km/h. Pe arii restrânse s-a semnalat ceață. În Făgăraș s-au semnalat mai multe curgeri de zăpadă și o avalanșă de placă, cu plecare de la 2000 metri. Stratul de zăpadă s scăzut ușor cu până la 1 cm, iar la ora 14 acesta măsura: 135 cm la Bâlea-Lac, 90 cm la Vf. Omu, 48 cm la Sinaia, 19 cm la Predeal și 12 cm la Fundata.

**Evoluţia vremii în intervalul 21.12.2018, ora 20 – 22.12.2018, ora 20:**

Vremea va fi caldă pentru această perioadă. Cerul va fi mai mult noros și local se vor semnala precipitații mixte în zonele joase, ninsoare la peste 1800 m. Vântul va deveni în general moderat, cu intensificări locale, mai ales pe creste, unde temporar va viscoli sau spulbera zăpada.

**Peste 1800 m:** temperaturi minime: -10 la -6 gr.C; temperaturi maxime: -3 la 0 gr.C;

**Sub 1800 m:** temperaturi minime: -6 la -3 gr.C; temperaturi maxime: 0 la 5 gr.C.

**Stabilitatea şi evoluţia stratului de zăpadă în masivele Făgăraș și Bucegi:**

**La altitudini de peste 1800 m**: **RISC MARE (4):** La suprafață se găsește un strat de circa 40-50 cm de zăpadă căzută ultima săptămână, format din cristale identificabile și fațetate, având intercalate cruste subțiri de gheață. Acest strat prezintă rezistență scăzută și deși s-a stabilizat ușor la suprafață, este puțin stabilizat spre bază, unde are o coeziune slabă atât între cristale, cât și cu stratul aflat dedesubt. Mai ales pe versanții cu orientare sudică se întâlnesc plăci de vânt, iar pe văi și în zonele adăpostite sunt acumulări mai însemnate de zăpadă. Pe majoritatea pantelor suficient de înclinate se pot declanşa avalanşe de dimensiuni medii și izolat mari, riscul fiind amplificat de supraîncărcări oricât de slabe.


**La altitudini mai mici de 1800 m**: **RISC ÎNSEMNAT (3):** Pe fondul temperaturilor diurne ușor pozitive zăpada se va tasa și va duce la creșterea coeziunii între cristale și a stabilității stratului, mai ales la altitudini joase. Spre 1800 metri, partea superioară a stratului iși menține stabilitatea scăzută, astfel încât declanșările de avalanșe vor fi posibile la supraîncărcări slabe pe numeroase pante suficient de înclinate. Există de asemenea și posibilitatea de declanșare a avalanșelor spontane de dimensiuni mici.

**Stabilitatea şi evoluţia stratului de zăpadă în masivul Țarcu:**

**RISC ÎNSEMNAT (3):** Stratul de zăpada este în continuare puțin stabilizat, cu rezistență scăzută și coeziune slabă între cristale. În zonele joase stratul s-a tasat ușor, iar ca urmare a temperaturilor diurne pozitive procesul de tasare și stabilizare va continua. În zonele înalte sunt formate plăci de vânt, iar pe văi și în zonele adăpostite sunt depozite mai însemnate de zăpadă. Astfel, pe numeroase pante suficient de înclinate se pot declanșa avalanșe atât spontan, cât mai ales la supraîncărcări.

|  |  |  |  |  |
| --- | --- | --- | --- | --- |
| **MASIVUL** | **PESTE 1.800 m** | | **SUB 1.800 m** | |
| **FĂGĂRAŞ** | **RISC MARE (4)** | **cid:464226F0982846BF8A87254713FA6D33@nivologie2** | : **RISC ÎNSEMNAT (3)** |  |
| **BUCEGI** | **RISC MARE (4)** |  | : **RISC ÎNSEMNAT (3)** |  |
| **ȚARCU** | **RISC ÎNSEMNAT (3)** |  | **RISC ÎNSEMNAT (3)** |  |

***LEGENDA:***



***II. CALITATEA APELOR***

***Administrația Națională Apele Române*** revine cu informații suplimentare referitor la poluarea accidentală a apelor râului Bicaz din data de 15.12.2018 ,menționând că rezultatele analizelor bacteriologice efectuate de Laboratorul de Calitate a Apei - ABA Siret la probele de apa prelevate de reprezentantii SGA Neamt in urmatoarele sectiuni

1. rau Bicaz - front captare Ticos Floarea;

2. rau Bicaz - aval confluenta cu rau Jidan, loc. Bicazu Ardelean;

3. rau Bicaz - aval confluenta cu rau Damuc, loc. Bicaz-Chei;

4. rau Bicaz - zona amonte Bicaz-Chei, sunt următoarele:

Sectiunea Nr. probabil de Nr. probabil de Nr. probabil de

bacterii coliforme bacterii coliforme streptococi fecali

(CT) termotolerante (CF) (SF)

(CT / 100 cm3) (CF / 100 cm3) (SF / 100 cm3)

1. 170 110 78

2. 1600 920 170

3. 1600 920 110

4. 220 170 45

Compania de Apă SC APASERV SA Neamt a luat toate masurile necesare de asigurare a dezinfectiei pentru incadrarea apei potabile in parametri de calitate conform prevederilor Legii apei potabile nr. 458/2002, cu modificarile si completarile ulterioare.

***III. CALITATEA MEDIULUI***

1. **În domeniul aerului**

Nu s-au înregistrat evenimente deosebite.

**2. În domeniul solului şi vegetaţiei**

Nu s-au înregistrat evenimente deosebite.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**